Вядома, многае залежыць ад выкладчыка. Паліна Станіславаўна Свядомская мае за плячыма ўжо 38 гадоў педагагічнага стажу. Свой працоўны шлях яна пачынала настаўніцай матэматыкі яшчэ ў прафесійна-тэхнічным вучылішчы № 49 (зараз Мсціслаўскі дзяржаўны прафесійны ліцэй № 6). У гэтай установе адукацыі яна адпрацавала 33 гады. За час работы была неаднаразова ўзнагароджана граматамі, падзячнымі пісьмамі ўпраўлення адукацыі. І вось ужо на працягу пяці гадоў Паліна Станіславаўна працягвае свой прафесійны шлях у Мазолаўскім дзіцячым садзе — сярэдняй школе настаўніцай матэматыкі. Пра яе ў калектыве кажуць: “Настаўніца з вялікай літары”. І гэта сапраўды так. Немагчыма ўявіць сабе перапынак, каб каля настаўніцы не стаялі навучэнцы. Усім хочацца даведацца штосьці новае. А Паліна Станіславаўна заўсёды рада сваім выхаванцам, гатова падказаць, дапамагчы, калі ў іх штосьці не атрымліваецца. Яе вучань Алег Хомчанка на працягу чатырох гадоў становіцца прызёрам другога этапу рэспубліканскай алімпіяды. І ў гэтым, вядома, заслуга і настаўніка, і навучэнца.